Egpaar aangeval; verdagte doodgeskietArgieffoto Een verdagte is dood en ‘n man en vrou beseer ná ‘n skietery Maandagmiddag in Albertstraat in Westmead, Pinetown, in KwaZulu-Natal. “Die skietery het omstreeks 15:00 plaasgevind,” het kapt. Thulani Zwane, woordvoerder van die polisie in KwaZulu-Natal, aan Maroela Media gesê. “’n Man en sy vrou is glo deur vier mans oorval en geskiet. Die man is in sy maag geskiet en die vrou het kneusplekke opgedoen.” Volgens Zwane het die man een van die verdagtes doodgeskiet. “Die ander drie verdagtes het in ‘n voertuig gevlug en is steeds op vrye voet. “Die polisie het beslag gelê op ‘n 9mm-pistool wat die verdagte in sy besit gehad het.” Volgens Chris Botha, woordvoerder van Netcare911, is die man en vrou na ‘n plaaslike hospitaal geneem vir verdere behandeling. Geen verdere besonderhede is tans beskikbaar nie. Die ondersoek duur voort.